Source: https://www.err.ee/642589/kohus-teeb-apotheka-ja-ravimiameti-vaidluses-otsuse-detsembris
Timestamp: 2018-10-21 06:59:51+00:00
Document Index: 42999

Matched Legal Cases: ['Kohus ', 'Kohus ', 'kohus ', 'kohus ', 'kohus ', 'kohus ', 'kohus ']

Kohus teeb Apotheka ja ravimiameti vaidluses otsuse detsembris | Eesti | ERR
Kohus teeb Apotheka ja ravimiameti vaidluses otsuse detsembris ({{commentsTotal}})
{{1510662420000 | amCalendar}} Uuendatud: {{1510677120000 | amCalendar}}
Tartu halduskohus vaagis teisipäeval Terve Pere Apteek OÜ ehk Apotheka kaebust ravimiameti otsusele keelata viimasel Tallinnas Sütiste tee 19 asuvas apteegis ravimite väljastamise, sest neil puudus PERH-is kehtiv üürileping.
Apotheka tahab kaebuses, et kohus tühistaks ravimiameti 5. oktoobri otsuse, millega peatati osaliselt apteegi tegevusloa kehtivus Tallinnas Sütiste tee 19.
Ravimiamet põhjendas oma seisukohta sellega, et apteegil ei ole alates tänavu 1. oktoobrist teenuse osutamiseks Põhja-Eesti Regionaalhaiglaga (PERH) kehtivat üürilepingut viimase pindade kasutamiseks.
Pooled esitasid teisipäevasel istungil oma seisukohad ja kohus teeb otsuse teatavaks 4. detsembril. Siis võtab kohus seisukoha ka esialgse õiguskaitse taotluse osas, ütles Tartu kohtute pressiesindaja Krista Tamm ERR-ile.
11. oktoobril rahuldas halduskohus Terve Pere Apteek OÜ esialgse õiguskaitse taotluse, mis tähendab, et apteek saab põhivaidluse kohtulahendini PERH-is tegevust jätkata.
Ravimiameti otsust peab ettevõte ebaproportsionaalseks, vahendas "Aktuaalne kaamera".
"Ravimiamet soovib tegevusloa peatamisega seda, et Terve Pere Apteek OÜ vabastaks kõnealused apteegiruumid, kuid sama otsusega jäeti apteegile võimalus selle ruumides edasi tegutseda. Seega on see ebakohane vahend eesmärki saavutada, oleks tulnud siis kas tervikuna see tegevusluba peatada, mis aitaks ravimiameti eesmärki saavutada. Seetõttu ongi see ebakohane," selgitas Terve Pere Apteegi OÜ esindaja, vandeadvokaat Toomas Pikamäe.
Ravimiamet rõhutab, et haigla ja ettevõtte omavahelisesse üürivaidlusesse nemad ei sekku ja kontrollivad vaid tegevusloa nõuetele vastavust.
"Selliste kaebustega oleme me harjunud sellepärast, et kui eraõiguslikud isikud turul toimetavad, siis see tahes või tahtmata selliseid vaidlusi kaasa toob. Ja preagusel juhul me võime öelda ainult seda, et hetkel meie kontrollime seda, kas nõuded on täiedetud selleks, et apteegiteenust osutada saaks ja võiks. /.../ Meie jaoks ei ole oluline ei ühe poole ega teise poole küsimus, vaid meie jaoks on ette antud reeglistik, mida me jälgime ja selles osas teeme otsuse," rääkis ravimiameti õigusnõunik Andrus Varki.
PERH korraldas tänavu juulis avaliku konkursi apteegipinnale üürniku leidmiseks. Konkursil osales ka Terve Pere Apteek, kuid võitjaks osutus hoopis Benu Apteek Eesti ning ametlikult pidi Terve Pere Apteek 2. oktoobriks PERH-ist välja kolima.
Apteek keeldus seda tegemast ning selle omanikfirma, Margus Linnamäele kuuluv UP Invest süüdistas neile ravimite väljastamise keelanud ravimiametit kui ka PERH-i erapoolikus käitumises.
Ravimiameti inspektsiooniosakonna juhataja kohusetäitja Katrin Kollist selgitas seepeale, et ravimiamet üürivaidlusse ei sekku, kuid ravimiseadus näeb ette, et apteegile tegevusloa andmiseks peab apteegipidajal olema ette näidata ka üürileping.
Põhja-Eesti regionaalhaigla administratiivdirektor Aivi Karu toona, et haigla on korduvalt kutsunud Terve Pere Apteeki üles üüripinda õigeks ajaks vabastama, kuid seda ei ole tehtud.
Samuti ei mõistnud Karu, miks tekkisid apteegil pretensioonid konkursi puuduste kohta ja üürilepingu edasikehtimise kohta alles siis, kui selgus, et nende pakkumine polnud parim.
PERH esitas 4. oktoobril Harju maakohtusse Terve Pere Apteegi vastu hagi nõudega üüripind vabastada.
kohusravimiametapotheka